
Prolog

Island, 1951

Sigrún lot blikket gli over det åpne landskapet. Grunnen rundt gården deres, som lå sør for den lille byen Akureyri, var dekket av mose og lav. Opprinnelig hadde den tilhørt Ingvars foreldre, men faren hans var blitt revet bort tre år tidligere, brått og uventet, mens han var på sauesanking sammen med naboene.

Mennene hadde vært til hest i det uveisomme terrenget for å lete etter noen av dyrene. I løpet av få timer hadde det blåst opp til en fryktelig snøstorm, og både Ingvars far og en av de andre mennene hadde mistet livet. De ble ikke funnet før to dager senere, etter at været hadde lagt seg litt. Ingvars mor, Arna, brøt helt sammen da mennene kom tilbake med det triste budskapet, og hun hadde ikke kommet over sjokket ennå. Ingvar, som hadde vært med ute og lett etter faren, var blitt helt som forsteinet da han fikk vite at faren var død. Sigrún og Ingvars datter, Ylfa, var ikke født enda den gangen, så hun hadde ingen minner om bestefaren. De eldre tvillingene, derimot – Einar og Fannar – hadde instinktivt merket at foreldrene og bestemoren var blitt rammet av en lammende sorg. Da Sigrún forsøkte å forklare dem hva som hadde skjedd, begynte de å gråte hjerteskjærende. Svigerfaren hennes var ikke det første offeret for Islands barske, ville natur. Nesten hver eneste familie Sigrún kjente, hadde mistet noen til det ubarmhjertige havet. Og hvis det ikke var havet som slukte mennene, var det vulkanutbrudd, snøstormer, jordskred eller andre av naturens luner som krevde sin toll. Døden var en del av livet, det var en erfaring hun hadde vokst opp med.

Høye skrik inne fra Ylvas rom rev henne ut av tankene, og hun snudde seg raskt bort fra vinduet, løftet vekk potetkjelen som sto og kokte, og ristet av seg de triste tankene. Hun tørket hendene på forkleet og skyndte seg inn på soverommet, som ble varmet opp av et sprakende bål i ovnen. Ylfa lå i den lille sengen sin og strakte de spinkle små armene opp mot moren. Sigrún bøyde seg smilende over henne og strøk henne ømt over de myke, rosa kinnene. «Er du allerede sulten igjen, skatten min?»

Brødrene til Ylfa tumlet rundt et eller annet sted ute på gården. Ingvar hadde bedt dem om å se til sauene mens han var borte, så de var kanskje ute i fjøset, der dyrene oppholdt seg gjennom den lange vinteren. Sigrún løftet opp Ylfa og klemte barnet inntil seg. Gråten forstummet med en gang. Sigrún kysset det lyse håret og tok seg tid til å nyte nærheten mellom dem et øyeblikk. Det var så altfor sjelden tid til slike pusterom innimellom alt arbeidet.

Ingvar hadde reist til byen sammen med noen av naboene. Nå hadde det snødd i flere timer, og Sigrún begynte å engste seg. Naboen hadde fått seg ny bil for ikke så lenge siden, og det var han som var sjåfør på turen til Akureyri. Og selv om Ingvar flere ganger hadde forsikret henne om at det var mye tryggere å kjøre bil inn til byen enn å ri på hester, hadde han ikke klart å berolige henne med hensyn til dette nymotens fremkomstmiddelet. Det var ikke mange av innbyggerne her nord på øya som hadde egne biler. Sigrún og Ingvar hadde ikke penger til å kjøpe noe slikt. De var glad til når de klarte å dekke barnas behov. De to guttene vokste fortere enn Sigrún klarte å følge med på, og bukser og gensere ble ustanselig for små. Til tross for de tilsynelatende endeløse kveldene da hun ikke kunne gjøre annet enn å strikke, lå hun stadig på etterskudd. Så sent som dagen før var hun blitt ferdig med enda en varm genser til Fannar. Det neste prosjektet var en strikkejakke til Einar.

Ylfas øyne gled langsomt igjen, men Sigrún våget ikke å legge datteren ned i sengen igjen. I stedet bar hun henne med seg bort til vinduet og stirret ut i skumringen. Borte ved sauefjøset fikk hun øye på Einar, som forsiktig speidet rundt hjørnet. Antagelig lekte han gjemsel med broren.

Plutselig ble Sigrún overveldet av en dyp sorg. Hun rygget litt vekk fra vinduet og lukket øynene. Nå måtte hun ikke la seg overmanne av den stadig tilbakevendende fortvilelsen igjen. Med Ylfa i armene lot hun seg synke ned i den lenestolen som hadde vært svigerfarens plass i flere tiår. Det lysebrune stoffet var blankslitt og flekket, men stolen var god å sitte i, og den hadde noe solid og varig over seg. Den hadde alltid stått her borte ved vinduet, og det skulle den fortsatt gjøre. Sigrún skjøv den litt nærmere ovnen og så ned på datteren, som hadde knyttet de små nevene og smattet tilfreds ut i luften i søvne.

Sigrún spurte seg selv om hun var utakknemlig. Som ung jente hadde hun alltid drømt om å ha sin egen gård, sin egen familie, å bli mor. Alle disse ønskene hadde hun fått oppfylt i løpet av de siste årene. Etter ektemannens plutselige død hadde svigermoren flyttet østover på øya og slått seg ned hos den yngste sønnen sin. Sigrún og Ingvar hadde flere ganger tilbudt henne å bli på gården her når Ingvar som eldste sønn overtok arven etter faren, men Arna hadde sagt at hun ikke kunne fortsette å bo her hvor hver eneste jordflekk og hver eneste stein rommet minner om den avdøde mannen hennes.

Hverken Ingvar eller moren hans hadde hatt noen anelse om hvor godt Sigrún forsto henne. For hennes egne minner fra fortiden hang også som tett tåke over de åpne viddene i landskapet her. Når Sigrún kom til Akureyri, klarte hun ikke å la det som hadde vært, hvile i ro.

Og hjemme på foreldrenes gård merket hun sorgen som formelig hang i veggene. Overalt lå minnene på lur og virvlet opp Sigrúns følelser på nytt.

Hun la hodet bakover og forsøkte å konsentrere seg om nåtiden. Hun hadde tre sunne og friske barn og en vidunderlig mann som hun elsket og respekterte. Sigrún hadde kjent Ingvar helt fra barndommen av, og han hadde alltid vært taus av seg. Selv hadde hun vokst opp et stykke borte, på gården til foreldrene sine, sammen med to søstre som også var gift nå. Vilborg, den yngste av dem, var gift med en fisker og bodde ved Vestfjorden, mens Steinunn, den mellomste av søstrene, hadde giftet seg med en lærer og flyttet inn til hovedstaden sammen med ham. Nå arbeidet hun på et sykehus. Det gikk sterkt innpå foreldrene at ingen av døtrene så ut til å ville overta barndomshjemmet. Men Sigrún og Ingvar kunne umulig ta seg av begge de store gårdene, de lå for langt fra hverandre til det. Når Sigrúns foreldre gikk bort, ville bygningene sannsynligvis bli overlatt til seg selv og naturen, og etter hvert ville de forfalle helt.

Det var ikke uvanlig. Fraflyttede bondegårder fant man overalt på Island, for de unge ville til Reykjavik. Mange fra Sigrúns generasjon nektet å visne bort ute på landet, der det ikke fantes annet å ta seg til enn saueoppdrett og fiske. Sigrún, derimot, hadde alltid likt det enkle livet på gården, helt fra hun var liten. I ungdommen hadde hun en periode da hun drømte store drømmer og trodde at verden lå for hennes føtter. Men etter hvert gikk det opp for henne at hun ikke var skapt til noe stort. Foreldrene hennes var bønder, akkurat som besteforeldrene og oldeforeldrene. Hun hørte hjemme her på Island, sammen med Ingvar og barna deres.

Sigrún sukket og så seg tankefullt rundt i rommet. Blikket landet først på den gamle, falmede sofaen som de hadde fått av noen venner, og deretter på det mørke eikeskapet ved siden av kjøkkendøren. Over det lille spisebordet hang det et fotografi fra bryllupet deres, med Sigrún kledd i islandsk nasjonaldrakt og Ingvar i svart dress. Det var så lenge siden. Etter bryllupet hadde Ingvar snakket enda mindre med henne enn før. Sigrún var ikke alltid lei for det, for av og til var det best for alle parter å tie.

I de lange, mørke vinterkveldene satt Sigrún ved ovnen og strikket. Mens fingrene hennes bearbeidet maske etter maske, ble den samme filmen spilt av i hodet hennes om og om igjen. Det var ingen andre enn hun selv som kjente til fortiden hennes. I hvert fall var det ingen som kjente til hele historien. Etter alle disse årene kunne Sigrún endelig føle takknemlighet når hun tenkte tilbake på alt som hadde skjedd den gangen. Og ingen kunne ta fra henne de søte minnene.

Hun la hånden mot hjertet. Mens Ylfa pustet nesten lydløst i fanget hennes, bevilget Sigrún seg noen minutters pause. Sønnene ropte et eller annet utenfor, men hun nektet å la seg rive ut av dette øyeblikket. Følelsene som lå dypt begravet i henne, meldte seg med ett med en intens styrke. Hun ville aldri mer bli i stand til å elske en mann like inderlig som hun hadde gjort den gangen. Ingvar behandlet henne godt, og i den situasjonen Sigrún hadde befunnet seg i, kunne hun ikke ha forestilt seg en bedre ektemann. Men samtidig var det en del av hjertet hennes som var blitt til stein. Hun ville aldri kunne forklare følelsene sine for noen, for det fantes ting i livet som ikke hadde noe med fornuft og saklighet å gjøre.


Kapittel 1

Dublin

Soley stirret vantro på tittelbildet på kjendisbladet som lå foran henne på sengen. Hun kunne nesten ikke tro sine egne øyne. Det grovkornede bildet viste Greg Fairchild, iført røde badeshorts, på en solseng. På lårene hans satt en ukjent, mørkhåret skjønnhet og kysset ham på en måte som nesten fikk Soley til å kaste opp. Den syltynne kvinnen, som ikke så ut til å være en dag eldre enn tjue år, hadde på seg en fiolett bikini som var jevngodt med ingenting. Den dekket bare det aller nødvendigste. Under bildet var det en henvisning til en artikkel inne i bladet.

Med numne fingre bladde hun seg frem til artikkelen og betraktet resten av bildene, som var slått stort opp. Greg og den ukjente tett omslynget i en særdeles megetsigende posisjon i et privat svømmebasseng, de to hånd i hånd på stranden, de to sammen i en bar, så oppslukt av hverandre at man skulle tro de var de siste to menneskene i verden. Hun følte seg kvalm. Det kunne ikke være sant. Greg var en britisk skuespiller og storsjarmør, nominert til én Oscar og to Golden Globe – og dessuten offisielt Soleys kjæreste hele det siste året. Hvordan kunne han gjøre dette mot henne?

Den dårlige kvaliteten på bildene tydet på at paparazzoen hadde knipset dem på ganske lang avstand. Antagelig hadde Greg overhodet ikke vært klar over at de ble fotografert. Han hadde jo åpenbart vært travelt opptatt. Soley lo bittert. Den sørgelige sannheten var at Greg bedro henne med en ungjente. Hadde de ikke vært lykkelige sammen? Soley hadde i det minste trodd det.

Hun tenkte tilbake på filmpremieren i London der de hadde blitt kjent med hverandre. Selvsagt hadde hun kjent til Greg Fairchild fra flere filmer og avisoppslag, og fra diverse tilstelninger der de tilfeldigvis hadde vært til stede begge to. Den kjekke skuespilleren hadde vært med i flere filmsuksesser de siste årene, blant annet i en braksuksess av en Hollywood-film der han spilte rollen som høytstående amerikansk general under annen verdenskrig. Kritikerne hadde rost ham opp i skyene. Etter det ble han ansett som en dyktig karakterskuespiller, og publikum elsket ham.

Soley lot fingrene gli over bildene i bladet. Tro om han hadde oppdaget artikkelen ennå? Agenten hans kom til å bli rasende, for den internasjonale pressen kom til å meske seg med denne skandalen helt til en ny kjendis tråkket i baret. Soley la seg bakover mot putene. Hun følte seg kald og tom innvendig. Greg hadde ødelagt forholdet deres, og Soley hadde ikke hatt peiling på hva han drev på med når de ikke var sammen.

Den kvelden i London hadde hun forelsket seg hodestups i Greg. Først hadde de skålt for filmen sammen med en større forsamling. Etter premieren hadde ikke Greg veket fra Soleys side. De hadde snakket og snakket halve natten lang. Han kjente til musikken hennes og sa at han var en stor beundrer av henne.

Soley gned seg over pannen. Greg var på ingen måte en typisk fan av Flower Girl – det var kunstnernavnet hennes, og som Flower Girl hadde hun hatt stor suksess de siste ti årene. Tårene sved i øynene. Det gjorde så vondt å oppdage at hun åpenbart ikke hadde vært nok for ham. De hadde alltid vært mye borte fra hverandre, ofte i lengre perioder. Soley kunne være på turné i flere måneder om gangen mens hun holdt den ene konserten etter den andre, og Gregs filmer ble ofte spilt inn i oversjøiske land. Han hadde oppholdt seg et halvt år i Australia, og for tiden var han i Sør-Afrika. Ofte var det mange tusen kilometer mellom dem, noe som gjorde det umulig å få til et kort møte mellom to innspillingsdager eller to konserter. Men de hadde vært lykkelige likevel – hadde de ikke det, da?

Aldri i sitt liv hadde Soley følt seg så bedratt. Hun var fullstendig lamslått. Hvordan skulle hun forholde seg til dette, og hva i all verden skulle hun si når folk kommenterte det? Ja, for det kom de til å gjøre, så mye var helt sikkert. Som sangartist sto Soley i rampelyset, og det ville ikke vare lenge før mediene var på hugget. Hvorfor kunne han ikke bare ha slått opp med henne hvis han ikke var lykkelig?

Telefonen ringte, og hun ålte seg over sengen for å se på skjermen. Det var Dalia, en av kusinene hennes. Hun hadde sikkert også sett artikkelen, men Soley orket ikke å snakke om dette ennå, så hun lot bare telefonen ringe helt ut. Snille, gode Dalia! Den modige kusinen hennes som hadde reist helt alene til Mexico for å lete etter den ukjente faren sin. Soley kunne ikke annet enn å smile ved tanken. Dalia hadde ikke bare funnet faren sin, men også sitt livs store kjærlighet. Soley gledet seg på hennes vegne, selv om hun nettopp hadde oppdaget at hennes eget forhold lå i ruiner.

Hun skvatt da det banket på døren til hotellrommet.

«Er du våken, Soley?» Det var stemmen til Richard Cunningham, agenten hennes gjennom mange år.

Hun himlet med øynene. «Nei, jeg sover ennå.»

«Ikke tull. Har du sett artikkelen?»

Soley sukket. «Ja.»

«Lukk opp, da.»

«Det passer ikke så godt akkurat nå.» Hun reiste seg fra sengen og gikk bort til døren. «Vi ses om en halv time til intervjuet med London Today, ikke sant?»

«Vi må snakke sammen først og bli enige om hvordan du skal reagere på artikkelen. Og dessuten har jeg nye forespørsler som vi må diskutere.»

«Ikke nå, Richard,» erklærte hun bestemt. «Vi kan snakke om alt sammen senere, men jeg trenger noen minutter for meg selv, det skjønner du sikkert.»

Mens hun ventet på reaksjonen hans, hørte hun at han mumlet stille for seg selv utenfor døren. Richard snakket ofte med seg selv når han ergret seg over henne, men heldigvis sa han ikke mer nå. Og til slutt hørte hun skrittene hans fjerne seg.

Hun gikk tilbake til sengen og satte seg. Selvsagt hadde Richard rett. Claire Gatman, journalisten som Soley hadde en avtale med nå straks, ville sikkert ta opp Gregs affære som det aller første. Kanskje var det mer enn bare en affære også. Hvorfor hadde han ikke bare gjort dem begge en tjeneste ved å spille med åpne kort? Soley ville uansett ha vært den som ble forlatt, men hun ville antagelig ikke ha følt seg så tråkket på. Og dessuten ville det ha spart henne for unødvendige medieoppslag og ubehagelige spørsmål.

Hun grep bladet igjen og betraktet paret. Hvor lenge hadde dette foregått, tro? Nå var det fire uker siden sist hun hadde vært sammen med Greg, på en grillfest hos en av de kjente regissørene. Greg hadde til og med avbrutt filminnspillingen på den andre siden av jordkloden for å komme dit. Og hun hadde ikke merket noe uvanlig ved ham da. Han hadde vært akkurat som han pleide, sjarmerende, omtenksom og kjærlig. Soley begynte å gråte, men visste ikke selv om det var av sorg eller raseri. Hun krøllet sammen bladet og kastet det på gulvet. Så skyndte hun seg å tørke vekk tårene.

Richard hadde villet at hun skulle komme med en reaksjon, og det skulle hun så sannelig gjøre! Hun ville si klart og tydelig fra om hva hun mente om saken. En mann som løy og var utro, hadde ingen plass i livet hennes. Det var åpenbart at Greg lengtet etter noe Soley ikke kunne gi ham. Men hun ville ikke la seg knekke av noen. Hvis han mente at han var bedre tjent med en kjæreste som bare var halvt så gammel som han selv, var ikke Soley den som skulle stå i veien for ham. Greg hadde hatt sin sjanse, og han hadde misbrukt den. Soley hadde mer enn nok med sine egne problemer. I de siste mange månedene hadde hun mistrivdes i den kunstige glitterverdenen hun hadde levd med i snart ti år. Hun hadde ikke overskudd til å slite med en utro kjæreste i tillegg. En tydelig sluttstrek var det eneste riktige for henne, og akkurat det ville hun også si til Claire Gatman.

Soley reiste seg besluttsomt og gikk ut på badet for å gjøre seg i stand.

Sent på kvelden sto Soley foran ti tusen mennesker og vinket tilfreds til mengden. Hun var fullstendig utkjørt etter tre ekstranumre, deriblant den siste hitlåten hennes: «You know who I am». Publikum hoiet og brølte og ville ikke la henne gå av scenen. En kvinne på tredje rad viftet med en diger plakat med teksten «Flower Girl, you make me happy» – en referanse til Soleys første suksess: «I make you happy». Et ungt, forelsket par på første rad kysset hverandre lidenskapelig, og ved siden av dem sto en kvinne med armene i været. To tenåringer omfavnet hverandre og hoppet frenetisk opp og ned i vill jubel.

Soley strøk noen svette hårstrå vekk fra pannen, skjøv underleppen frem og blåste ut. Fylt av takknemlighet så hun utover menneskemengden, som utstrålte en energi på linje med hundre vulkaner i utbrudd. Akkurat da stemte fansen i med Soleys sang fra siste sommer. De første ordene i «She’s your friend» tonet ut fra utallige struper. Soley snudde seg og så på medlemmene i bandet sitt – Tommy på trommer, Frank på bass, Mitch på keyboard og Kerry og Colleen på elektriske gitarer. Hun hadde samarbeidet med disse fem musikerne i mange år, og de utgjorde et fantastisk godt team der alle kunne lese hverandre og visste hva som ble forventet av dem. De likte hverandre på det personlige planet også, heldigvis. Ellers ville det ikke ha vært mulig å gjennomføre månedslange turnéer verden rundt, ofte med få muligheter til å trekke seg tilbake og ha alenetid.

I utgangspunktet hadde Richard vært imot at Soley valgte musikerne sine ut fra personlige sympatier. Han hadde rådet henne inntrengende til å legge hovedvekten på profesjonelle faktorer. Men Soley hadde lyttet til magefølelsen og tilbrakt flere timer sammen med hver enkelt av musikerne, snakket og diskutert med dem og spurt om ønskene og planene deres for å finne ut om kjemien mellom dem stemte. Hun hadde avvist åtte andre kandidater uten videre, men disse fem hadde overbevist henne fra første stund. Og nå, mange år senere, var hun fortsatt like tilfreds med avgjørelsen sin. Hun kunne ikke forestille seg et bedre band.

Hun takket musikerne med en taus gest før hun på ny snudde seg mot fansen, som fremdeles sang «She’s your friend» av sine lungers fulle kraft. Musikerne falt også inn i melodien. Soley lukket øynene og stemte i refrenget, løftet hendene og svingte seg i takt med musikken. Hun nøt jubelen fra lokalet og ga seg helt over til stemningen. Da hun åpnet øynene igjen, så hun rett inn i de strålende ansiktene til mennesker som hadde klart å trenge seg helt frem til scenekanten.

Sjenerøst sendte hun slengkyss i alle retninger. Da fansen forlangte enda et ekstranummer, ristet hun beklagende på hodet. Hun hadde allerede forlenget konserten med en halv time, og ville ikke trekke mer på godviljen til arrangørene. «Tusen takk!» ropte hun til publikum. «Dere er verdens beste fans! Dublin – jeg kommer tilbake!»

Fansen plystret og skrek, publikum jublet, hoppet og danset som om det ikke fantes noen morgendag. Soley signaliserte til musikerne at det nå var helt slutt. Da hun oppdaget Richard bakerst på scenen, forlot hun den sterke lyskjeglen som hadde fulgt alle bevegelsene hennes under hele konserten.

«De elsker deg!» erklærte Richard og smilte bredt.

Soley stirret vemodig utover den oppspilte menneskemengden foran scenen. De håpet fortsatt på at Flower Girl skulle gi etter og komme tilbake en gang til.

«Ja, de elsker meg,» nikket hun.

Så hvorfor følte hun seg så verdiløs og overflødig? Med en kraftanstrengelse skjøv hun vekk bildene av Gregs utroskap fra sitt indre blikk. Hva var det egentlig hun bidro med i verden? Hun sang og danset og oppførte seg som om hun var ti år yngre enn hun egentlig var, og hun ble mer enn fyrstelig betalt for det. I de siste årene hadde hun antagelig fått mer penger for å gjøre dette enn mange hardtarbeidende bygningsarbeidere tjente i løpet av et helt liv. Det fikk henne til å tvile – tvile på karrieren sin og tvile på seg selv som symbol og som et mål for den offentlige interessen.

«Hva er det, Soley?» Richard så granskende på henne.

Soley ristet på hodet. «Ingenting. Alt i orden.»

Han rynket pannen. «Med tanke på den katastrofen som Greg har stelt i stand, tviler jeg på at det stemmer.»

«Greg er fortid,» svarte Soley avvisende og gikk i retning av garderoben. Huden hennes brant under sminken.

Richard fulgte etter henne. Det var tydelig at han ikke var ferdig med dette temaet ennå.

«Og jeg vil ikke snakke mer om ham i kveld,» tilføyde hun bestemt.

«Men det burde du gjøre, Soley,» peste Richard. Den omfangsrike kroppen hans gjorde det vanskelig for ham å holde følge med Soleys lette skritt.

Ved døren til garderoben snudde hun seg mot agenten. «Jeg mener det alvorlig, Richard. Jeg blåser i hva du mener om denne saken. Greg hører til privatlivet mitt. Og hva meg angår, er det forholdet avsluttet.»

Han gned seg i pannen. «Tenk deg om én gang til, Soley. Det har på ingen måte skadet karrieren din at du er – eller var, for den saks skyld – sammen med en berømt skuespiller.»

Soley knep øynene sammen. «Så du mener altså at fansen kommer til konsertene mine fordi jeg er sammen med en løgner og en bedrager?»

Richard himlet med øynene. «Det var ikke det jeg sa, og det vet du. Selvsagt kommer de på grunn av deg og musikken din. Men …» Det så ut som han lette etter de rette ordene. «Men Flower Girl er så mye mer enn bare musikk og sang. Du er en helhetlig pakke. Publikum interesserer seg for alle sider av livet ditt.»

«Kanskje er det nettopp det jeg ikke har lyst til lenger.» Nå var det sagt.

Richard så skeptisk på henne. «Hva mener du med det?»

«At jeg kanskje ikke har lyst på denne … helhetlige pakken lenger.»

«Fansen din elsker deg, Soley. De spiser av hånden din, og de ville kjøpe musikken din om du så skulle bestemme deg for å synge deg gjennom telefonkatalogen. Du er utrolig heldig.»

«Ja, kanskje …» Soley lukket øynene i noen sekunder. «Jeg trenger litt ro nå, Richard. Vær så snill å sørge for at vi blir kjørt til hotellet senest om et kvarter. Jeg er sinnssykt trøtt.»

Agenten hennes nikket. «Ja, selvfølgelig. Men vær så snill å tenke igjennom situasjonen en gang til. Andre artister ville være …»

«… takknemlige hvis de fikk oppleve en slik karriere,» avsluttet Soley for ham. Hun hadde hørt ham si den setningen minst tusen ganger de siste årene. «Vi ses om et øyeblikk.»

Hun åpnet døren og gikk inn i garderoben. Der sank hun utmattet ned på stolen foran det store speilet og gransket ansiktet sitt nøye før hun grep en vattdott og begynte å rense huden omhyggelig. Da hun så på det usminkede ansiktet sitt, følte hun det nesten som om hun hadde lagt av seg et lag med ekstra hud. Hun tok frem mobilen og så på skjermen. Greg hadde forsøkt å få tak i henne utallige ganger. Hva i all verden kunne han ha å si til henne? Hun ristet på hodet og skulle akkurat til å begynne å børste håret da telefonen ringte på nytt. Greg. Hun nølte et sekund, så tok hun den.

«Soley, det er meg. Jeg har prøvd å ringe deg en million ganger …»

«Jeg hadde konsert,» avbrøt hun kort.

«Det vet jeg vel.» Han lød urolig og rastløs. «Soley, har du … Jeg vet ikke om du …»

Hun lo. «Hva vil du, Greg?»

«Du har sett bildene?»

«Ja.»

«Vi må snakke sammen, Soley. Det er virkelig ikke slik som det ser ut,» sa han tafatt.

Verdens eldste unnskyldning. «Nei vel,» sa Soley kaldt. «Og hvordan ser det ut, da?»

«Vær så snill, Soley. Det er ikke … Vi er ikke … Vi …»

«Bilder kan ofte si mer enn tusen ord, Greg. Gjør oss begge en tjeneste – ikke gjør det verre enn det allerede er.»

«Men det er jo ikke sånn! Jeg vil ikke …»

«Vet du hva, Greg?» Soley smilte til speilbildet sitt. «Jeg har virkelig ikke lyst til å snakke med deg. La oss ganske enkelt sette punktum her og nå. Lev vel.» Hun hørte at Greg begynte å svare, men valgte å avslutte samtalen. Det var ikke mer å si. Greg var ikke lenger en del av livet hennes.

Hun grep krukken med ansiktskrem og begynte å smøre seg inn.


Kapittel 2

Neste morgen ble hun revet ut av en dyp søvn ved at det banket på døren. Hun blunket og forsøkte å finne ut hvor hun egentlig var. «Ja, hvem er det?» Hun satte seg fort opp.

I neste øyeblikk hørte hun at det klikket i låsen, og en høy, ung mann med en tralle kom til syne i døren. Han virket åpenlyst irritert over at Soley stirret søvndrukkent på ham fra sengen.

«Unnskyld,» sa hun og skar en grimase. «Jeg hørte ikke vekkerklokken. Vanligvis pleier jeg ikke å spise frokost i pyjamas.» Hun nappet til seg badekåpen som hang over en stol ved siden av sengen og slengte den over seg.

«Det går bra,» svarte mannen rolig og snudde seg for å skyve trallen bort til bordet.

Soley sto opp, hentet vesken sin fra lenestolen og tok en seddel opp av lommeboken. «Vær så god.»

Den unge mannen smilte. «Mange takk.»

«Det er jeg som skal takke.» Hun pekte på brettet med frokosten.

Ved døren snudde han seg og så på henne. «Jeg er forresten en stor fan av deg.»

Hun måtte le litt. «Tusen takk for komplimenten. Det gleder meg virkelig.»

Han ønsket henne en god dag og forlot rommet.

Soley betraktet det rikholdige utvalget på trallen: småpølser, bakte bønner, croissanter, toast, skinke, eggerøre og stekte tomater. Hun ble nesten kvalm ved synet av all maten, for etter at hun hadde lest artikkelen om Greg, var det ikke mye igjen av appetitten hennes. Vanligvis var dagens første måltid veldig viktig for henne, særlig morgenen etter en konsert, og hun nøt å sitte alene på hotellrommet og spise i fred og ro. Men i dag hadde hun hverken ro eller matlyst. Hun ville bare hjem. Hjem til Cornwall. Hjem til Blooming Hall.

Selv om hun hadde reist verden rundt i mange år, var det fortsatt gartneriet til de avdøde besteforeldrene som var hjemme for henne. Der hadde hun vokst opp, og der bodde foreldrene hennes, som nå drev virksomheten videre. Og der bodde også tanten hennes, Nara, med datteren Welwitschie, og Soleys kusine, Dalia. Akkurat nå kunne ikke Soley tenke seg noe sted i verden hun heller ville være. Hun tenkte på de frodige blomsterbedene som var på sitt mest fargesprakende nå, tidlig på sommeren, og på duften av de forskjellige vekstene som smeltet sammen til en gedigen cocktail av vellukt. Og på summingen fra biene, som flittig svirret fra blomst til blomst for å samle nektar.

Soley satte seg i lenestolen og la hodet bakover. Hun måtte fortelle familien sin at hun var singel igjen. Moren og faren leste sjelden eller aldri kjendisblader, og Nara og Dalia hadde antagelig også bedre ting å foreta seg enn å fordype seg i kjendisnyheter. Med litt flaks ville Soley kanskje få muligheten til selv å velge hvordan hun ville beskrive den nye situasjonen.

Det banket på døren igjen, og Soley reiste seg. «Ja?»

«Det er meg,» sa Richards stemme ute fra gangen.

Soley åpnet døren og slapp ham inn.

«Hva er i veien med deg?» spurte han forundret. Han var vant til å finne Soley ferdig kledd, velstelt og nysminket.

Hun skar en grimase. «Jeg har forsovet meg,» sa hun bare og pekte på trallen. «Har du spist frokost?»

Han ristet på hodet.

«Forsyn deg. Jeg er ikke sulten.» Soley skjenket seg en kopp kaffe. «Jeg har dessverre bare én kopp her.»

Richard fulgte henne bort til bordet. «Det er ikke noe problem. Jeg har faktisk drukket to kopper kaffe allerede.» Uten å nøle grep han et stykke toast og la på et tykt lag med ost og skinke. «Du burde spise noe, du også. Kvelden i går var lang og anstrengende for deg.»

Soley svarte ikke, men stilte seg ved vinduet og så ut på tåken som lå tung og tett over gaten foran hotellet.

«For et drittvær,» bemerket Richard.

«Vanlig sommervær,» korrigerte Soley.

«For meg betyr sommer sol og blå himmel,» påpekte Richard med munnen full.

«Ikke her i Dublin.»

Regn og tåke var ikke uvanlig hjemme i Cornwall heller nå i juni, selv om solen skinte oftere der enn i andre regioner av kongeriket. Soley brydde seg ikke om været. Hun hadde alltid vært tilpasningsdyktig, og hun kunne jo uansett ikke gjøre noe med det.

«Apropos dårlig vær,» fortsatte Richard etter at han hadde svelget siste bit av toasten. «I går fikk jeg en forespørsel fra Island, men med veldig kort frist. Det skal være en stor musikkfestival i Reykjavik om noen uker, og et av de store trekkplastrene har vært nødt til å melde avbud på grunn av sykdom. De spurte deg i fjor også, men da ville du ikke.»

Soley trakk likegyldig på skuldrene. Ganske visst var Island hjemlandet til faren hennes, men han hadde alltid frarådet henne å reise dit. Altfor dårlig vær, altfor ensomt, altfor forskrudde mennesker og altfor lite publikum for en stjerne som henne. For lite, for trangt og for kaldt. Et land hun ikke kom til å like. Det virket ikke som faren savnet hjemlandet sitt noe særlig heller, for han hadde aldri dratt tilbake dit etter at han giftet seg med moren til Soley.

«Honoraret er godt, Soley,» fortsatte Richard. «Veldig godt, til og med. Kan du ikke tenke over det i ro og mak? I går hadde du den siste konserten din her. Og jeg er ikke ferdig med forhandlingene rundt de neste ennå. Et lite mellomspill på Island ville egentlig passe ganske godt. Og du kunne få muligheten til å synge deg inn i hjertene til et helt nytt publikum.»

Soley sukket. «Det jeg trenger nå, Richard, er en timeout hjemme på Blooming Hall. Og i mellomtiden har Flower Girl pause i sendingen.» Hun så på ham. «Jeg vil ikke til Island. Forstått?»

«Nå ja, Reykjavik er jo ikke akkurat verdens navle heller,» påpekte Richard. «Det bor ikke mer enn en halv million mennesker på hele øya. Det er antagelig nokså landlig der. Omtrent som i Cornwall.»

Soley snudde seg og så strengt på ham. «Men Island er ikke Cornwall.» Hun satte hånden i siden. «Ser du ikke at jeg er helt utslitt?»

«Konserten er ikke før om noen uker. Du rekker å slappe av en del i forkant.» Det virket ikke som om han hadde tenkt å gi seg. «De vil så fryktelig gjerne ha deg med. Du kan vel i det minste se på tilbudet deres.»

«Jeg vet ikke.» Soley satte seg på sengen.

«Vær så snill, Soley. Det er en strålende sjanse. Og det blir et kjempearrangement. Islendingene er kjent for sine overdådige musikkfester. Der kan du treffe kolleger, se nye opptredener, og …»

«Det holder,» avbrøt Soley ham. «Når må jeg bestemme meg?»

Han nikket tilfreds. «Jeg er sikker på at de gir deg et par–tre dager. Men jo før du …»

«Jeg er klar over det. Og nå vil jeg gjerne få lov til å stelle meg.»

Richard reiste seg. «Vi ses nede etterpå, da. Greit?»

Soley nikket.

Mobilen hennes ringte akkurat da hun skulle til å hoppe i dusjen. Det var Dalia.

«God morgen, kjære kusine,» hilste Soley smilende. Bare tanken på at hun snart skulle reise hjem, var nok til å løfte humøret hennes.

«God morgen, Soley. Hvordan var konserten i går?»

«Det gikk kjempefint, og det var skikkelig morsomt,» svarte Soley ærlig.

«Bra. Når kommer du til Blooming Hall?» forhørte Dalia seg.

Soley måtte le. «Savner dere meg, kanskje?»

«Det gjør vi alltid, og det vet du!»

«Vi reiser om ikke så lenge. Jeg skal bare dusje og pakke, og så er vi på vei. Jeg gleder meg veldig,» sa Soley.

«Vi gleder oss, vi også. Welwitschie klarer nesten ikke å vente. Hun freser rundt her, så oppspilt som bare det.»

«Du aner ikke hvor mye jeg lengter hjem til Blooming Hall.»

«Da er det på tide du kommer. Dessuten har vi funnet et maleri av deg på lageret.»

Soley stirret uforstående på telefonen. «Et maleri?»

«Ja, et oljemaleri, for å være helt nøyaktig. Du har på deg en gammeldags kjole med høy krage. Det må være i forbindelse med et eller annet kostymeball eller noe sånt,» gjettet Dalia.

«Men det finnes ikke noe oljemaleri av meg,» sa Soley forbløffet. «Det ville jeg vel ha visst om!»

«Vi fant det ute på lageret,» gjentok Dalia. «Besta må ha lagt det der.»

«Besta?» Soley skjønte fortsatt ikke en døyt av det Dalia sa. «Hvor skulle hun ha fått tak i et oljemaleri av meg?»

«Jeg aner ikke. Nara og jeg ble også veldig forundret. Men det er ingen tvil om at kvinnen på bildet er deg. Du skal få se det når du kommer.»

«Ja, nå er jeg virkelig spent!»

De avsluttet samtalen, og Soley kom seg endelig ut på badet og inn i dusjen.

